SIAPAKAH YANG DISEBUT BA'ALAWI? 



Risalah kecil ini adalah usaha seorang insan kerdil untuk memberi sedikit maklumat 
mengenai Ba'alawi.lni ialah kerana ramai keturunan Ba'alawi dewasa ini yang mempunyai 
sedikit sekali, malah ada yang langsung tiada mempunyai pengetahuan, mengenai asal usul 
mereka. Saya amat berharap bahawa risalah yang cetek ini dapat menyingkap serba sedikit 
tentang asal usul Ba'alawi, serta menaruh harapan agar ia dapat mencetuskan minat lalu 
mendorong golongan Sadah daripada keturunan Ba'alawi untuk mengenali susur galur 
mereka secara lebih dekat lagi. Alangkah baiknya kalau risalah inidapat disebar luas bagi 
menemui seramai keturunan Alawi yang mungkin. Semoga usaha ini diberkati Allah swt. 

Jaafar bin Abu Bakar Al 'Aydarus 




Ba'alawi - Siapakah 
Mereka? 



Ba'alawi ialah gelaran yang 
diberi kepada mereka yang 
bersusur-galur daripada Alawi 
bin Ubaidullah bin Ahmad bin 
Isa Al-Muhajir Ahmad bin Isa 
Al-Muhajir (1) telah 

meninggalkan Basrah di Iraq 
bersama keluarga dan 
pengikut-pengikutnya pada 
tahun 317H/929M untuk 
berhijrah ke Hadhramaut di 
Yaman Selatan. Cucu Ahmad 
bin Isa yang bernama Alawi, 
merupakan orang pertama 
yang dilahirkan di Hadralmaut. Oleh itu anak-cucu Alawi digelar Ba'alawi !) , yang bermakna 
Keturunan Alawi. Panggilan Ba'alawi juga ialah bertujuan memisahkan kumpulan keluarga ini 
daripada cabang-cabang keluarga yang lain yang berketurunan daripada Nabi Muhammad 
s. a. w. Ba'alawi juga dikenali dengan kata-nama Saiyid (Sadah bagi bilangan lebih daripada 
seorang). Keluarga yang bermula di Hadhramaut ini, telah berkembang dan membiak, dan 
pada hari ini ramai di antara mereka menetap disegenap pelusuk Nusantara, India dan Afrika. 



Ahmad bin Isa Al-Muhajir Hallah 

Dalam abad ke-10 Masehi, keadaan huru-hara mula menyelubungi dan menggugat empayar 
Abbasiyah yang berpusat di Iraq itu. Kerajaan tersebut kian bergolak menuju keambang 
keruntuhan. Kewibawaan Abbasiyah semakin terancam dengan berlakunya pemberontakan 
demi pemberontakan dan ini menjejaskan ketenteraman awam. Keadaan sebegini telah 
membawa padah kepada keturunan Nabi Muhammad s. a. w yang dikenali dengan gelaran 
Sadah itu. Pada umumnya ummt Islam menghormati serta menaruh perasaan kasih sayang 
terhadap Sadah. Ini bukan semata-mata kerana mereka ini keturunan Nabi Muhammad s. a. w, 
tetapi juga kerana mereka melambang pekerti yang luhur, keilmuan yang tinggi dan wara'. 
Kedudukan yang istimewa dimata umat Islam ini telah menimbulkan perasaan cemburu dan 
syak wasangka terhadap Sadah dikalangan pemerintah. Mereka juga khuatir kalau-kalau 
Sadah akan menggugat dan merebut kuasa daripada kerajaan Abbasiyah. 




Dengan 

pemeberontakan 

pemberontakan 

pemerintah, 



tercetusnya 

demi 

terhadap 

kewibawaan 



Abbasiyah pun menjadi 
semakin tercabar dan lemah. 



Keadaan ini juga turut 
mengancam kedudukan 

golongan Sadah, kerana 
mereka sering dikaitkan 
dengan setiap kekacauan yang 
tercetus. Dari masa ke masa 



golongan Sadah menjadi 
sasaran pemerintah. Ramai 
diantara mereka yang 
ditangkap dan dibunuh 

berdasarkan apa saja alasan 
.Namun majoriti Sadah 
bersikap sabar dan 

menjauhkan diri dari kelompok yang menimbulkan kekacauan. Daripada pengalaman yang 
lalu golongan tersebut yakin bahawa penglihatan diri di dalam politik akan berakhir dengan 
kekecewaan. 



Ahmad bin Isa al-Muhajir meninggalkan Kota Basrah bersama seramai 70 orang, yang terdiri 
dari ahli-ahli keluarga dan pengikut-pengikut beliau. Pada mulanya kumpulan Al-Muhajir ini 
pergi ke Madinatul Munawwarah dan tinggal di sana selama setahun. Pada tahun berikutnya 
setelah menunaikan fardhu Haji, Ahmad bin Isa Al-Muhajir dan rombongan meninggalkan 
Kota Madinah menuju ke Yaman. Mereka singgah di Al Jubail di Lembah Dau'an, kemudian di 
Al-Hajrain, dan seterusnya menetap di suatu tempat, yang benama Al Husaisah . Ahmad bin 
Isa Al Muhajir Hallah wafat pada tahun 345. H/956 M. 



Permulaan di Hadhralmaut 

Ahmad bin Isa memilih Hadhramaut untuk berhijrah, meskipun Hadhramaut merupakan 
suatu kawasan tandus dan kering kontang di Selatan Yaman. Kawasan tersebut pada zaman 
itu, dikatakan terputus daripada dunia luar. Tentunya banyak persoalan yang timbul tentang 
mengapa Ahmad bin Isa memilih kawasan sebegini untuk berhijrah. Pada zahirnya, pemilihan 
kawasan tersebut mungkin didorong oleh hasrat beliau untuk hidup di dalam keadaan aman 
bersama keluarga dan pengikutnya, atau keazaman beliau untuk membina sekelompok 
masyarakat baru di suatu kawasan baru bersesesuaian dengan kehendak syiar Islam yang 
didokongi oleh golongan Sadah selama ini. Akan tetapi sebelum sampai ke Hadhramaut 
Ahmad bin Isa dan rombongan terlebih dahulu berada di Madinah, tempat yang tenang dan 
aman lagi sesuai bagi tujuan beribadah dan membina ummah. Namun daripada Madinah 
beliau dan rombongan bertolak ke Al-Husaisah. Malah di Al-Husaisah Ahmad bin Isa telah pun 
membeli kebun buah-buahan yang luas. Akan tetapi pada akhirnya beliau memilih 
Hadhramaut sebagai tempat berhijrah. Sebagai seorang Imam Mujtahid mungkin keputusan 
yang dibuat beliau itu didorong oleh perkara yang diluar pengetahuan kita, Wallahualam. 

Penghijrahan Ahmad bin Isa Al Muhajir ke Hadhramaut bukanlah bermakna berakhirnya 
ranjau dan rintangan. Di awal penghijrahan beliau, Ahmad bin Isa Al-Muhajir, bersua dengan 
ancaman daripada golongan Mazhab Ibhadiah yang mempengaruhi kawasan tersebut. 
Namun setelah gagal untuk mencapai persefahaman dan perdamaian dengan pihak Ibhadiah, 
Ahmad bin Isa Al-Muhajir terpaksa mengangkat senjata menentang mereka. Berbanding 
dengan kaum Ibhadiah, bilangan pengikut Ahmad bin Isa Al-Muhajir adalah kecil. Akan tetapi 



semangat kental dan kecekalan, yang ditunjukkan oleh Al-Muhajir dalam menentang kaum 
Ibhadiah ini telah menarik perhatian dan simpati penduduk-penduduk Jubail dan Wadi Dau'an 
yang bertindak menyokong Al-Muhajir. Dengan sokongan penduduk-penduduk tersebut kaum 

Ibhadiah dapat di singkirkan dari bumi 
Hadramaut. 

Cara hidup yang dianjurkan oleh Ahmad bin Isa 
Al-Muhajir, iaitu kehidupan harian yang 

berdasarkan Al Qur'an dan Sunnah itu, senang - 
diterima oleh masyarakat tempatan. Lambat laun 
cara ini menjadi norma hidup di dalam 
masyarakat tempatan. Malah beberapa tokoh 
terkemuka di kalangan Ba'alawi yang menjalani 
hidup sepertimana para sahabat di zaman 
Rasulullah s. a. w, mempunyai pengaruh yang 

positif ke atas masyarakat Hadhramaut. Tokoh- 
tokoh berkenaan lebih dikenali dengan panggilan 
Salaf. 

Walaupun persekitaran baru mereka masih tidak 
sunyi dengan keadaan huru-hara, masyarakat Ba' 
Alawi masih boleh menjalankan kehidupan yang 
aman tenteram. Sebenarnya ini adalah sesuatu 
yang merupakan cara hidup yang lumrah bagi 
keturunan Rasulullah s. a. w daripada Hassan dan 
Hussain. Mereka sentiasa dihormati dan 

disanjung tinggi di seluruh pelusuk Dunia Islam, 
lebih-lebih lagi di Hadhramaut. Kehormatan yang 
diterima ini serba sedikit berpunca daripada 
amalan golongan Ba'alawi yang berjalan tanpa 
membawa sebarang senjata, sepertimana yang 
dianjurkan oleh datuk mereka, Ahmad bin Isa Al- 
Muhajir. Tambahan pula golongan ini dihormati 
dan disanjung oleh kerana mereka merupakan 

golongan yang berilmu lagi wara'. 

Apabila Ahmad bin Isa Al-Muhajir serta rombongan (seramai kurang lebih 70 orang ahli 
keluarga dan pengikut) meninggalkan Basrah , mereka membawa bersama mereka harta 
kekayaan yang banyak. Dengan harta ini mereka dapat memperolehi tanah yang luas yang 
digunakan untuk pertanian. Dan sewajarnyalah yang menjadi kegiatan utama golongan 
Ba'alawi di Hadhramaut ini ialah pertanian. Sementara itu mereka juga bebas untuk 
beribadah dan membina masyarakat berdasakan ajaran Al-Qur'an dan Sunnah. 




Fasa Perkembangan Ba'alawi 

Perasaan golongan Ba'alawi terhadap kampung halaman mereka di Basrah masih kuat dan 
menebal, walaupun mereka telah memilih untuk membina penghidupan baru di Hadramaut. 
Oleh itu tidak hairanlan sekiranya didapati ramai dikalangan Ba'alawi yang selalu berulang 
alik di antara Hadhramaut dan Basrah untuk menziarahi sanak saudara yang masih berada di 
Basrah. Hubungan diantara Ba'alawi dengan Basrah berterusan. Masa kini masih terdapat 
keturunan saudara Al-Muhajir, iaitu Muhammad bin Isa di sekitar Basrah. 

Salah suatu ciri hidup golongan Ba'alawi ialah mereka ingin bebas bergerak dan tidak suka 
terkongkong di suatu daerah sahaja. Tambahan pula, di tempat seperti Hadhramaut peluang 
untuk mencari rezeki terlalu terhad. Ini menyebabkan individu mahupun kumpulan Ba'alawi 
sanggup berpindah memulakan hidup ditempat-tempat yang lain seperti Yaman, Syam 




(Syria), dan Iraq. Tambahan pula Hadhralmaut merupakan tempat yang tidak mempunyai 
pemerintahan yang stabil, dan oleh itu tidak sunyi daripada tercetusnya perbalahan dan 
pergaduhan di antara kabilah-kabilah yang menjadi penghuni tetap di kawasan tersebut. 

Sejarah perkembangan Ba'alawi, mengikut pandangan Sayid Ahmad bin Muhammad 
Assyathiri boleh dibahagikan kepada empat fasa, setiap fasa mempunyai cirinya yang 
tersendiri. Perkembangan ini adalah bergolak di sekitar beberapa tokoh Ba'alawi, serta juga 
pengalaman jatuh bangunnya mereka dalam menempuhi kehidupan yang sering berubah itu. 
Namun begitu, golongan Ba'alawi masih berpegang teguh kepada keperibadian mereka, dan 
perkara yang mempegaruhi kecekalan golongan ini ialah istiqamah kepada ajaran AIQur'an 
dan Sunnah. Fasa perkembangan Ba 'Alawi boleh dihuraikan seperti berikut: 



Fasa Pertama 

Fasa ini bermula dengan zaman 
Ahmad bin Isa Al-Muhajir dan 
berakhir dengan Al-Faqih 
Muqaddam Muhammad bin 
Ali iaitu jangka masa di 
antara abad ke-3 hingga abad 
ke-7 H ij rah . Pada zaman 
tersebut pemimpin dan tokoh- 
tokoh Ba'alawi dikenali dengan 
gelaran Imam. Tokoh-tokoh 
pada masa itu digelar dengan 
panggilan Imam Mujtahid, iaitu 
mereka yang tidak terikat 
dengan mana-mana mazhab. 
Tokoh-tokoh terkemuka pada 
masa itu ialah keturunan 
daripada Ubaidullah bin Ahmad bin Isa AlMuhajir, melalui 3 orang putera beliau, iaitu Bashri, 
Jadid dan Alawi. Namun begitu, keturunan Bashri dan Jadid tidak berhayat panjang. Mereka 
hanya dapat mempelopori dan mengembangkan penyebaran ilmu hinggalah ke tahun 620an 
FI/1223M. Keturunan Bashri dan Jadid yang terkemuka ialah Imam Salim bin Bashri (wafat 
pada 604FI/1208M) dan Imam Abu Hassan Ali bin Muhammad bin Jadid (wafat pada 
620FI/1223M). Tradisi pengajian Ilmu, bagaimanapun di teruskan oleh keturunan Alawi, dan 
yang lebih terkenal di antara mereka ialah Imam Muhammad bin Ali bin Alawi. Beliau lebih 
dikenali dengan gelaran Sahib Marbat (wafat pada 556FI/1161M). Tradisi keilmuan, ini juga 
diteruskan oleh dua orang putera Sahib Marbat, iaitu Imam Alwi dan Imam Ali, dan oleh 
putera Imam Ali, iaitu Al-Faqih Muqaddam Muhammad bin Ali, serta tokoh-tokoh yang datang 
kemudian daripada mereka. 




Fasa Ke-Dua 

Zaman yang dikenali sebagai fasa ke-dua ialah di antara abad ke-7 hingga abad ke-11 H ij rah . 
Pada zaman tersebut tokoh-tokoh Ba'alawi yang terkemuka disebut dengan nama As-Syaikh. 
Zaman ini bertepatan dengan era Al-Faqih Muqaddam Muhammad hingga ke zaman sebelum 
Habib Al-Qutub Abdullah bin Alawi Al-Fladdad. Di antara ulama-ulama yang terkemuka di 
zaman ini ialah Al-Faqih Muqaddam Muhammad bin Ali (wafat pada 653FI/1255M),As- 
Saqqaf (9) (wafat 819H/1416M), Al-Mahdar (10) (wafat 833H/1429M), AI-'Aidarus (11) (wafat 
865FI/1460M), dan Zain Al-Abidin AI-'Aidarus ,; (I041H/1631M). Pada ketika tersebut 
bilangan Ba'alawi sudah menjadi bertambah ramai dan mereka mulai dikenali dengan nama 




kabilah masing-masing seperti As-Saqqaf, Al-Mahdar, AI-'Aidarus, Al-Habisyi, Al-Junid, 
Jamalullail dan banyak lagi. 



Fasa Ke-Tiga 

Zaman yang dikenali sebagai fasa ke-tiga ialah di antara abad ke-11 dan abad ke-14 Hijrah. 
Pada zaman tersebut tokoh-tokoh Ba 'alawi dikenali dengan panggjlan Al-Habib. Ulama- 
ulama yang terkemuka pada zaman ini ialah Habib Abdullah bin Alawi Al-Haddad 
(wafatI132H/1717M), Habib Ahmad bin Zain Al-Habsyi, Habib Hassan bin Salleh Al-Bahr, dan 
Habib Abdurrrahman Bilfagih (wafat 1163H/1749M) dan beberapa orang tokoh yang lain. 
Pada masa ini juga keturunan keluarga Ba'alawi terus membiak. Keadaan ini membawa 
kepada migrasi (perpindahan keluar) yang begitu pesat. Pada abad ke-11 dan ke-12 berlaku 
penghijrahan kelndia \ Timur Jauh (Far East), Afrika Timur dan Hijjaz, sementara di abad 
ke-13 berlaku pula penghijrahan ke Asia Tenggara (terutama ke Indonesia dan Malaysia). 
Kaum Ba' Alawi mewarisi semangat suka merantau. Mereka juga tidak gemar diri mereka 
terkongkong di suatu kawasan. Namun begitu Ba'alawi juga merupakan golongan yang 
senang menyesuaikan diri dengan penduduk tempatan dimana sahaja mereka merantau. 
Akan tetapi, seberapa jauhnya mereka daripada Hadhramaut, hubungan erat dengan 
kampung halaman induk masih dikekalkan. Mereka yang menjalinkan perhubungan melalui 
perkahwinan dengan penduduk tempatan dan masih menghantarkan anak-anak mereka ke 
Hadhramaut, terutama ke Tarim, untuk menuntut ilmu secara tradisi yang diasaskan oleh 
pelopor-pelopor Ba'alawi. 



Perubahan Yang Ketara 

Pada penghujung fasa ke-tiga 
didalam Sejarah Ba'alawi, 
perubahan ke arah 

kemunduran dikalangan 

Ba'alawi di seberang laut dapat 
dikesan. Walaupun tradisi 
pulang ke Hadhramaut untuk 
menziarahi keluarga masih 
diamalkan, ramai pula di 
antara mereka yang telah 
bermastautin di India dan Asia 
Tenggara, mula menampakkan 
proses asimilasi dengan 
masyarakat tempatan, iaitu 
menerima dan menyerap 
budaya dan tradisi 

persekitaran. Sementara golongan Ba 'alawi pada mulanya menjauhkan diri daripada 
kegiatan politik melainkan perkara-perkara yang menyentuh kebajikan dan ketenteraman 
umum, mereka yang terkemudian mula mencebur diri dengan politik. Ada di antara golongan 
Ba'alawi yang mempunyai hubungan rapat dengan raja-raja dan penguasa tempatan, dan 
telah menggunakan pengaruh mereka. Pernah diceritakan bahawa tokoh- tokoh Al-Mahdar, 
AI-'Aidarus, Jamalullail dan Al-Haddad, mempunyai hubungan yang intim dengan pihak 
istana, sehinggakan raja-raja, sentiasa merujuk kepada mereka untuk mendapatnasihat J) . 
Budi pekerti yang luhur, disiplin diri dan didikan yang menjadi tradisi dikalangan Ba'alawi 
adalah faktor utama meyebabkan mereka dihormati dan disanjungi, sementara ciri peribadi 
istimewa sebilangan mereka membolehkan mereka diterima sebagai pemimpin masyarakat 
tempatan. Ada pula dikalangan mereka yang berkahwin dengan ahli keluarga diraja, dan 
pada akhirnya mereka diangkat menjadi raja, contohnya, Syahab di Siak dan Jamalulail di 




Perl is . Beberapa kesultanan juga diasaskan oleh tokoh- tokoh Ba'alawi. Sebagai contoh, Al- 
'Aidarus menubuhkan kerajaan di Surat (India), dan di Kubu (Kalimantan), Al-Qadri dan Bin 
Syaikh Abu Bakar di Kepulauan Comoros, AIQadri di Pontianak (Kalimantan) dan Balfagih di 
Filipina. 



Fasa Ke-Empat 

Zaman yang dikenali dengan Fasa ke-empat ini ialah di antara abad ke-14 Flijrah hinggalah 
dewasa ini. Perubahan yang bermula dipenghujung Fasa ketiga menjadi semakin ketara di 
zaman ini. Dalam beberapa aspek hidup, golongan Ba'alawi telah menempuh keruntuhan dari 
segi pegangan moral dan etika yang diasaskan oleh pelopor-pelopor di Fladhramaut dahulu. 
Zaman ini bertepatan dengan kemunduran Dunia Islam keseluruhannya, akibat dilanda 
budaya Barat. Golongan muda Ba'alawi, terutama mereka yang bermastautin di tanah 
jajahan Inggeris dan Belanda mula meninggalkan pendidikan tradisional berasaskan Al- 
Qur'an dan Sunnah, dan memilih pendidikan Barat. Walaupun masih terdapat tokoh-tokoh 
Ulama Ba'alawi dikalangan mereka, namun bilangan mereka adalah terlalu sedikit berbanding 
dengan masyarakat Ba'alawi amnya. Keadaan sedemikian telah menghakiskan status 
Ba'alawi keseluruhannya. 



Ba'alawi Masa Kini 

Keturunan Alawi bin Ubaidullah 
bin Ahmad bin Isa Al-Muhajir 
pada masa kini membiak 

dengan banyaknya. Mereka 
bemastautin di sebahagian 
besar pelusuk dunia. Mereka 

ialah keturunan kelompok- 

kelompok Ba'alawi yang keluar 
dari Fladhramaut. Mereka 

dikenali dengan berbagai 
gelaran seperti Syed atau 
Saiyid, seperti di Indonesia dan 
di Malaysia. Mereka juga 
dikenali dengan nama Flabeeb 
seperti di India, Sidi, Syarif, 
Tuanku, Engku, Wan dan beberapa panggilan lagi. Namun begitu disebabkan beberapa faktor 
ramai pula keturunan Ba'alawi yang telah kehilangan identiti mereka. Kebanyakkan dari 
golongan ini menganggap mereka sebagai orang tempatan dengan mengamalkan budaya 
tempatan dan melupakan budaya datuk nenek mereka. Ramai pula keturunan Ba'alawi yang 
berakar umbi di tempat-tempat yang mereka tinggal kini, sejak datuk nenek mereka 
berhijrah seawal-awal abad ke-15 Masehi dahulu. Mereka tidak lagi mengenali asal-usul 
mereka, dan perhubungan mereka dengan negeri Ibunda telah begitu lama terputus. 

Walaupun ramai ahli keluarga Ba'alawi yang telah hilang identiti, namun ramai pula yang 
masih berpegang teguh dengan asal-usul mereka dan mengambil berat tentang silsilah 

keluarga. Mereka juga masih menjalin hubungan dengan saudara mara di Fladramaut. 

Golongan ini terdiri daripada anak cucu mereka yang keluar merantau dalam abad ke-18 dan 
ke-19. Ramai daripada mereka terutama anak cucu Ba'alawi yang berhijrah terkemudian dan 
tinggal di kawasan-kawasan berhampiran pelabuhan. Mereka masih berpegang teguh dengan 
beberapa tradisi Ba'alawi, dan ada yang masih fasih berbahasa Arab. Oleh itu, sayogianya 
kita bertemu dengan kelompok keturunan Ba'alawi yang masih berpegang dengan tradisi dan 
amalan datuk nenek mereka, maka kita akan bersua dengan amalan seperti membaca Maulid 





Diba'ii, Ratib Haddad, Ratib Al 'Attas dan lain-lain lagi. Seperkara yang menggembira dan 
menggalakkan ialah bahawa mereka daripada golongan ini giat menghidupkan kembali dan 
mengembang tradisi ini di kalangan keturunan Ba'alawi yang sudah jauh terpisah daripada 
kelompok asal. Ini dilakukan dengan menarik dan menggalakkan mereka menghadiri majlis 
Ta'lim atau Rohah, sekaligus mengukuhkan silaturrahim diantara mereka. Namun begitu 
masih ramai lagi daripada keturunan Ba 'alawi yang hanyut di bawa arus kemodenan dan 
kejahilan, dan belum lagi terdedah kepada amalan murni Ba'alawi. Mereka ini amat perlu 
mendapat perhatian. 

Seorang ulama besar yang wafat di Jakarta, iaitu Habib Muhammad bin Abdurrahman Bin 
Syahab, pernah melahirkan harapan agar generasi-generasi yang datang kemudian dari 
keturunan 'Alawi akan memegang teguh kepada agama Islam, mejaga pusaka nenek- 
moyang, dan jangan sampai tenggelam ke dalam peradaban Barat (15 . Marilah kita sama- 
sama berdo'a agar Allah s. w. t memberi taufik dan hidayah semoga mereka yang terpisah ini 
akan jua balik ke pangkal jalan mengenali diri dan asal usul mereka, serta menghargai 
warisan mereka yang sebenarnya. Sesuai dengan hadith Rasulullah s. a. w mengenai 
pentingnya mempelajari tentang nasab, kita menaruh harapan yang mereka juga akan 
mengambil berat tentang nasab masing-masing. 

( Disusun semula oleh: Karimy Uthman Benyahya ) 



[IjAhmad bin Isa bin Muhammad An-Naqib bin Ali 'Uraidhi bin Jaafar As-Sadiq bin Muhammad Al-Baqir bin Ali Zainal Abidin bin Hussain bin Ali dan Saiyidatina Fatimah Azzaharah binti Saiyidina 
Muhammad saw. 

[2] Ba'alawi juga dikenali dengan nama Bani Alawi. 

[3] AI-Husaisah terletak diantara Saiwon dan Tarim tetapi dewasa ini tempat tersebut telah tertimbus dibawah timbunan padang pasir. 

[4] lbhadiah adalah pecahan daripada golongan kaum Khawarij di bawah pimpinan Abdullah bin Ibhad. Kumpulan ini telah beberapa kali memberontak menentang Khalifah Umayyah. Pemberontakan 
yang terkenal ialah pemberontakan yang diketuai oleh Abdullah bin Yahaya pada tahun 129 Hijrah. Kaum Ibhadiah seterusnya meluaskan pengaruh mereka ke Oman, Yaman dan Hadhramaut. 

[5] Panggilan Salaf, pada umumnya, adalah ditujukan kepada mereka yang hidup di dalam abad pertama hingga ke-3 Hijrah, atau lebih tepat lagi ditujukan kepada para sahabat Nabi saw., Tabi'in dan 
Tabi'it-tabiin. Walau bagaimana pun para ulama Hadhralmaut menggunakan panggilan Salaf ke atas ulama-ulama terawal mereka yang soleh. 

[6] Ba'alawi juga dikenali dengan nama Bani Alawi. 

[7] AI-Faqih Muqaddam Muhammad bin Ali ialah personaliti Sadah yang menumpukan khusus kepada ilmu Tasauf di dalam abad ke-13 Masehi. Beliaulah yang bertanggung- jawab mewajibkan 
golongan Sadah meninggalkan senjata dan memberi tumpuan sepenuhnya kepada agama dan akhlak. Setelah itu ciri utama yang mempengaruhi pemikiran dan cara hidup golongan Sadah ini ialah 
Ilmu Tasawuf. Penulis-penulis dari golongan Sadah banyak menumpukan karya mereka dalam bentuk puisi, sama ada berbentuk agama mahupun sekular, dan juga kepada sejarah keturunan (silsilah) 

- Wadi Hadhramaut and The Walled City of Shibam, karya Ronald Lewcock, dan dipetik daripada cetakan UNESCO 1986. 

[8] Dalam jangka masa inilah Ba'alawi menerima Mazhab Syafi'ie sebagai anutan dan merekalah yang seterusnya bertanggung-jawab menyebarkan ajaran Imam Syafi'ie ke negeri-negeri di pesisiran 
pantai Lautan Hindi. -ibid. 

[9] Abdurrahman As-Saqqaf bin Muhammad Mawla Dawilah, yang lebih dikenali dengan gelaran As-Saqqaf (bermakna atap) oleh kerana keilmuan agama beliau begitu mendalam sehingga apabila 
dibandingkan dengan tokoh-tokoh yang lain, 'alimnya umpama atap dengan lantai. As-Saqqaf adalah seorang hartawan akan tetapi kekayaan beliau tidak menghalang dirinya menjadi seorang yang 
wara'. Beliau membelanjakan sebahagian besar hartanya untuk tujuan agama. Beliau membina 10 buah masjid dan telah memperuntukkan waqaf bagi membiayai perjalanan masjid tersebut. 

[10] Umar Al-Mahdar bin Abdurrahman As-Saqqaf, ialah seorang ulama yang terkenal dengan sifat dermawan beliau. Rumah beliau sentiasa dipenuhi dengan tetamu-tetamu yang berkunjung untuk 
bertanya mengenai hal agama ataupun hal duniawi. Beliau juga dikenali sebagai seorang yang menanggung sara hidup beberapa keluarga yang susah. Beliau membina tiga buah masjid. 

[1 IjAbdullah bin Abi Bakar As-Sakran bin Abdurrahman As-Saqqaf masyhur dengan gelaran AI-'Aidarus. Beliau baru menjangkau usia 10 tahun apabila ayah beliau meninggal dunia. Oleh itu beliau 
dipelihara oleh paman beliau iaitu Al-Mahdar yang sekali gus menjadi guru beliau. Abdullah dididik oleh paman beliau didalam ilmu Syariat, Tasawuf dan Bahasa Arab. Semasa wafatnya Al-Mahdar AI- 
'Aidarus baru berusia 25 tahun. Jemaah Ba' Alawi sebulat suara bersetuju untuk melantik Imam Muhammad bin Hassan Jamalullail sebagai naqib baru menggantikan Al-Mahdar , akan tetapi Imam 
Muhammad Jamalullail menolak. Sebaliknya Imam Muhammad meminta Al' Aidarus dilantik sebagai naqib. Abdullah AI-'Aidarus adalah seorang ulama’ berkaliber tinggi. Beliau bertanggungjawab 
menyebar luas ilmu dan dakwah, tekun mengisi waktu beliau dengan ibadah. Beliau juga menyalurkan hartanya untuk kepentingan umum. Di dalam buku Almasyra' Arrawiyfi Manaqib Assadah Al-kiram 
Bani Alawiy, beliau disebutkan bahawa, " dalam kedermawanannya bagaikan seorang amir, namun dalam dalam tawaddu' bagaikan seorang fakir ". Beliau sangat senang menampakkan nikmat Allah ke 
atas dirinya dengan mengenakan pakaian indah, kenderaan rang megah dan rumah kediaman yang mewah. 

[12] Ali Zainal-Abidin bin Abdullah bin Syeikh AI-'Aidarus adalah seorang Imam yang terkenal dalam berbagai ilmu. Guru utamanya ialah ayahnya sendiri. Beliau bertindak sebagai murid dan pelayan 
ayahnya, dan tidak pernah berpisah dengan ayahnya selama ayahnya masih hidup. Setelah ayahnya wafat, Zain Al-Abidin menggantikan ayahnya sebagai naqib. Beljau mencurahkan sepenuh tenaga 
dan pemikiran untuk kepentingan umum dan Ba'alawi khususnya. Beliau dihormati oleh Sultan-sultan di Yaman, dan dalam menjalankan urusan pentadbiran, mereka merujuk kepada beliau sebelum 
membuat apa-apa keputusan. Ini menyebabkan Zain Al-Abidin mempunyai ramai musuh. Akan tetapi kebijaksanaan beliau dalam mengendalikan musuh-musuh tersebut dapat menawan hati mereka, 
yang pada akhirnya musuh bertukar menjadi sahabat. Selain daripada mempunyai pengetahuan dan kewibawaan yang tinggi di dalam ilmu Syari'at, Tasawuf dan Bahasa Arab, beliau juga mempunyai 
pengetahuan dan kemahiran yang mendalam dalam bidang pertanian yang diajarkan kepada ramai. Diakhir hayatnya, beliau juga terkenal sebagai seorang tabib yang berwibawa. 

[13] Dalam tahun 1930-an adalah dianggarkan bahawa sekurang-kurangnya 13,000 orang daripada keturunan Ba'alawi berada di Hyderabad, India. Ramai di antara mereka menjadi anggota dan 
pegawai tentera Nizam Hyderabad (Nizam's Arabian Regiment). Sumber dipetik daripada buku “Hadramaut -Some of Its Mysteries Unveiled oleh D. Van Der Meulen dan H. Von Wissmann. 

[14] Muhanunad bin Ahmad As-Syathiri, didalam buku beliau, Sirah As-Salaf Min Bani Alawiy Al-Hussainiyin, untuk membuktikan perkara ini, telah meriwayatkan bahawa Sultan Badr bin Thuwairiq 
pernah menzahirkan hasrat baginda untuk turun daripada takhta dan menyerahkan kuasa dan pemerintahan kepada Al-lmam Hussain bin Syaikh Abu Bakar bin Salim (wafat I044H/1635M). Akan tetapi 
Imam Hussain secara bijaksana menolak dan meyakinkan baginda supaya terus memerintah, serta berjanji memberi segala bantuan dan nasihat kepada baginda. 

[15] Lihat Soal Jawab Agama Islam oleh Prof Dr. Hamka, penerbitan Pustaka Melayu Baru, Kuala Lumpur. 1978. ms 58 

[16] Dari Abu Hurairah r.a .katanya bersabda Rasulullah s.a.w : "Pelajarilah olehmu tentang nasab-nasab kamu agar dapat terjalin dengannya tali persaudaraan kamu. Sesungguhnya menjalin tali 
persaudaraan itu akan membawa kecintaan terhadap keluarga, menambah harta, dan memanjangkan umur". Diriwayatkan oleh Ahmad dalam musnadnya. Tarmizi dan Al-Hakim. 



